Tisztelt Vendégek!

Kedves kiállító alkotók!

Szeretettel köszöntök minden jelenlévőt a 30 éves Bihari Népművészeti Egyesület kiállításának megnyitóján. Megtisztelő számomra, hogy én nyithatom meg az egyesület tagjainak munkáiból rendezett ünnepi kiállítást.

Abban a szerencsés helyzetben vagyok, hogy a kezdetektől figyelemmel kísérhettem a Bihari Népművészeti Egyesület tevékenységét, fejlődését. Úgy is, mint egy debreceni közművelődési intézményvezető és úgy is, mint civil szervezeti vezető, a Kézműves Alapítvány alapító kurátora.

Emlékszem arra, amikor a megye bihari részén élő kézművesek összefogtak és Török Istvánné Marika vezetésével 1993. október 14-én 22 fővel létrehozták a saját civil szervezetüket. A 16 települést képviselő alapítókat az önállóság, a tenni akarás, Bihar kézműves értékeinek feltárása, átörökítése késztette cselekvésre.

Azóta eltelt 30 év és ez az egyesület folyamatosan, rendületlenül fejlődött, kiteljesedett.

Mára már 20 településről mintegy 200 tagjuk van. Közöttük van csuhé-, szalma -, gyékény-, vesszőfonó, fafaragó, fabútorkészítő, fazekas, bőrműves, szűrrátét-készítő, pipa-, játék-, citerakészítő, gyöngyfűző, hímzők, kádár, csipkekészítő, nemezelő, szövő, mézeskalácsos, kovács-díszműlakatos, ötvös, tűzzománc- és népi ékszerkészítő, grillázskészítő és viseletkészítő. Legtöbbjük munkáit láthatják ezen a kiállításon is.

Kedves Közönség!

Hosszú lenne, ha fel akarnánk még csak sorolni is, hogy az egyesület az elmúlt 30 évben mi mindent csinált, milyen eredményeket értek el, mint közösség és a tagjaik egyénenként.

Most csak néhányat emelik ki a sokaságból:

- Kialakították és folyamatosan gondozzák az Alkotóházukat, mely épületet Berettyóújfalu Önkormányzatától kapott az egyesület létrehozása 2. évében.

Ez nagy elismerésnek is tekinthető az önkormányzattól, pláne úgy, hogy a következő 28 évben is biztosította e civil szervezet működési feltételét. Tegyük hozzá, hogy megdolgoztak érte.

Ez a ház a szervezet központja, otthona, tevékenységük fő színtere.

- Az egyesület és a helyi önkormányzat között 2004-ben megfogalmazott együttműködési megállapodás máig jól működik. Tevékenységük ma már nélkülözhetetlen ebben a városban.

Ugyanakkor számos hazai és határon túli szervezettel és intézménnyel teremtettek tartalmas kapcsolatokat. Ilyen szervezet a csak pár évvel idősebb, 33 éves Kézműves Alapítvány is.

- Sikeres pályázataik, illetve a támogatások által műhelyeket, eszközparkot és olyan tereket hoztak létre, melyek lehetővé tették, hogy gyermek és felnőtt táborokat, szakköröket, képzéseket, családi és gyermek programokat szervezzenek.

- Számos országos pályázaton elért díjjal büszkélkedhetnek.

2016-ban pl. elnyerték Budapesten, a Mesterségek ünnepén az Év Műhelye díjat.

- Országos szintű rendezvények megvalósításában is tevékenyen részt vesznek, pl. az Országos Felnőtt Csuhé-és Kézműves Alkotótábor, vagy az Országos Ifjúsági Népi Kézműves pályázat, kiállítás és konferencia.

- A ő kezdeményezésükre indult el és egyedülálló, hagyományos országos nagyrendezvénnyé nőtte ki magát a „Kitesszük a szűrét” elnevezésű pályázat és kiállítás a szakmai programmal együtt.

- 2018-ban különösen nagy feladatot vállaltak és teljesítettek azzal, hogy az Észak-Magyarországi régióban élő alkotók munkáit az egyesület gyűjtötte össze, készítette elő az utóbbi évek legjelentősebb és legnagyobb Műcsarnok-beli országos kiállítására.

- Ugyancsak ebben az évben a KOMATÁL és KOMAKENDŐ Kárpát-medencei alkotópályázat regionális gondozói voltak, mely komoly szervezési feladatot jelentett számukra.

- 1994 óta – közel 30 éve! - folyamatosan jelen vannak a Mesterségek Ünnepén a Budai Várban és kiemelkedő megjelenéssel, míves alkotásaikkal képviselik a bihari térség tárgyalkotó népművészetét. Népszerűsítik a furtai, a komádi hímzés már-már feledésbe merült motívumait, a mára újra felfedezett bihari szűrt, szűrrátétet, és alkotóik egyéb gyönyörű portékáit.

- Több alkalommal részt vettek már határon túli, illetve külföldi programokon is. Így pl.: Nagyváradon, Olaszországban, Svédországban, Németországban és Luxemburgban is voltak.

Lassan már alig lesz olyan térsége, nagyrendezvénye a megyének, az országnak, ahol ne találkozhattak volna az egyesület alkotóinak munkáival, bemutatóival.

- Kezdetektől fogva fontosnak tartották a megmérettetést, a szakmai fejlődést. Tagjaik közül többen elvégezték a szakoktatói képzéseket és sikeresen pályáztak népi iparművész és Népművészet Mestere címre.

- Ezeket is segítették az 1994 óta minden év tavaszán, az

Alkotóházban a Hagyományok Házával együtt megszervezett szakmai zsűrizések.

- A Bihari Népművészeti Egyesület a Népművészeti Egyesületek Országos Szövetségének tagszervezete és egyik tartóoszlopa lett az elmúlt években. Nem véletlen, hogy éppen ennek az egyesületnek vezetőjét választották meg a közel 4000 főt számláló országos szervezet elnökének is, akire nagyon büszkék lehetünk.

- 30 éves munkájuk elismerésének is tekinthető, hogy a Hagyományok Háza az egyesületet bízta meg a közelmúltban kialakított országos szakmai hálózat térségi-regionális teendőivel.

Folytathatnánk a sort órákon át, de annak bizonyságára talán elegendő ennyi is, hogy milyen széleskörű és milyen igényes tevékenységet végez ez a közösség, hogy fáradságot nem ismerve dolgoznak a magyar népművészetért, a kortárs kézművesekért.

Mindezeket persze csak úgy lehet elérni, ha egymást tisztelik, becsülik, segítik az egyesület tagjai, ha egymásra odafigyelnek. Náluk ez így van. De minden sikeres közösségnek, melyben otthon érzik magukat az emberek, van egy jó motorja. Ez pedig, a közösség vezetője, vezetősége.

Ez volt 25 éven át Törökné Marika, aki megszervezte és negyed századon át menedzselte, kiválóan képviselte az egyesületet. Óriási munkát végzett, amiért most is nagy köszönet jár neki ott fent a csillagok között. Csakúgy, mint vezetőtársainak és utódjának, Kolozsvári Istvánnak, az **5** éve megválasztott elnöknek, aki nagy lendülettel és odaadással dolgozik ezért a közösségért.

Kedves Vendégek!

Nem tudom, elgondolkoztak-e már azon, hogy mily csodálatos az emberi kéz és a teremtő gondolat együtt.

Én mostanában sokat elmélkedek erről, amióta a robotok egyre nagyobb teret hódítanak az emberiség életében. Szeretném hinni és nagyon remélem, hogy a kézügyesség, az ember két keze, pótolhatatlan. Mert ha nem így lesz, akkor bizony az agy sem tud fejlődni, a személyiség pedig eldeformálódik.

Tisztelt egybegyűltek!

Egy, az országnak, világnak példát adó, csodálatos közösség tagjainak keze munkáját dicséri ez a kiállítás.

Láthatjuk az egyesületen belül folyó munka sokrétűségét, minőségét és magas szakmai színvonalát.

Nézzék ezeket az egyedi öltözékeket, a rátétes munkákat vagy a szépséget sugárzó különböző kerámiákat, a hímzett textileket, köztük is a különleges komádi hímzéseket, vagy a csodálatos szőtt ruhákat, a faragott és font, illetve a fémből, bőrből és más anyagokból készült míves használati tárgyakat és gyönyörködjenek! Ezek mind önmagukért beszélnek. Természetes anyagokból, emberi kézzel készültek és szeretetet sugároznak. Ezért is jó nemcsak szemlélni, de együtt élni is velük.

Kedves Közönség!

Ez a 30 éves évfordulóra összeállított gyűjteményes egyesületi kiállítás bárhol az országban, a világban komoly elismerést váltana ki. Nincs kétségem afelől, hogy itt is sokan meg fogják nézni és talán lesznek olyan látogatók is, akik kedvet kapnak egyik-másik tevékenység megtanulásához is.

Hálás köszönetemet fejezem ki mindazokért, amiket az egyesület a 30 év alatt tett a kézműves hagyományok megismertetése, átörökítése, a magyar tárgyi kultúránk fennmaradása érdekében. Önerőből, tagjaik összeadott tudásával, akaratával és cselekedetével és ne hallgassuk el, Berettyóújfalu önkormányzata támogatásával országosan is meghatározó egyesületté tudtak válni. Nem sok példa van az ilyen folyamatos és valóságos civil szervezeti működésre.

Kívánom, hogy minél többször örvendeztessenek bennünket e mostanihoz hasonló kiállításokkal. Legyenek büszkék mindarra, amit létrehoztak és legyen erejük, tehetségük, alkotókedvük terveik, küldetésük megvalósítására.

Végül: Felhívom szíves figyelmüket e kiállítás művészi szintű

megrendezésére is, mely Magyar Zita népi iparművész, Berettyóújfalu ezévi Erdélyi Gábor díjasa és az egyesület néhány segítő tagjának keze munkáját dícséri.

Jószívvel ajánlom mindenkinek megtekintésre ezt a kiállítást. Kívánom, hogy ezekkel a míves tárgyakkal való találkozás jelentsen örömöt és maradandó, szép élményeket.

Köszönöm megtisztelő figyelmüket.

Berettyóújfalu, 2023.10.13.0

Dr. Tar Károlyné

alapító kurátor / Kézműves Alapítvány